b'\n_START_ARTICLE_\n\xc4\x8cude\xc5\xbena krava\n_START_PARAGRAPH_\n\xc4\x8cude\xc5\xbena krava je belokranjska pravljica, uredil jo je Lojze Zupanc.\n_START_SECTION_\nVsebina\n_START_PARAGRAPH_\nBelokranjska pravljica pripoveduje o hlapcu, ki je vso mladost slu\xc5\xbeil v smu\xc5\xa1kem gradu nad Semi\xc4\x8dem. Nekega dne ga je gra\xc5\xa1\xc4\x8dak nagnal iz gradu, saj je bil hlapec \xc5\xbee star in po njegovem mnenju za nobeno rabo. Hlapec je moral oditi. Napotil se je proti Gorjancem, kjer je pre\xc5\xbeivel svoje otro\xc5\xa1tvo. Ko se je zno\xc4\x8dilo, je preno\xc4\x8dil sredi gorjanskega gozda. Prebudilo ga je petje, ki je prihajalo z bli\xc5\xbenje jase. Videl je gorjanske vile, ki so plesale in pele. Naenkrat pa je iz gozda planil volk, ki je hotel napasti vile. Vse razen najmlaj\xc5\xa1e so se uspele skriti. Volk je planil proti najmlaj\xc5\xa1i, a ga je hlapec ustavil in ubil z gorja\xc4\x8do._NEWLINE_Gorjanska vila je bila hlapcu hvale\xc5\xbena in o tem dogodku obvestila o\xc4\x8deta. Hlapca naj bi nagradil s \xc4\x8dimerkoli, zato je hlapec poto\xc5\xbeil o tem, da je la\xc4\x8den in ubog ter da si \xc5\xbeeli tako kravo, ki bi mu dajala mleko in nikoli ne bi bil ve\xc4\x8d la\xc4\x8den. Kot je vila obljubila, je tudi storila. Zapiskala je na srebrno pi\xc5\xa1\xc4\x8dal in iz gozda je pri\xc5\xa1el vilinski kralj z njim pa velika temnosiva krava. Vila je zapela pesem in krava je za\xc4\x8dela dajati mleko. Ko so imeli mleka dovolj, je vila zapela \xc5\xa1e drugo pesem in mleko je nehalo te\xc4\x8di._NEWLINE_Kmalu pa je smu\xc5\xa1ki gra\xc5\xa1\xc4\x8dak izvedel za \xc4\x8dude\xc5\xbeno kravo in svoje hlapce poslal po njo. Ko so jo na\xc5\xa1li, so jo skupaj z njenim starim hlapcem privedli v grad, kjer je gra\xc5\xa1\xc4\x8dak kravo zaprl v grajski hlev, hlapca pa praznih rok nagnal iz gradu._NEWLINE_Gra\xc5\xa1\xc4\x8dak je kravi zapel pesem in krava je za\xc4\x8dela dajati mleko. Ker pa gra\xc5\xa1\xc4\x8dak ni poznal prave pesmi za konec, je mleko \xc5\xa1e kar teklo. Bilo ga je toliko, da je gra\xc5\xa1\xc4\x8dak v njem utonil in nazadnje so se tudi vrata hleva odprla. \xc4\x8cude\xc5\xbena krava se je napotila v dolino do starega hlapca, ki jo je odpeljal do hleva. Od takrat naprej je imel stari hlapec vedno mleka na pretek.'